να συζητήσουν τις στρατηγικές για τα μέσα ενημέρωσης·

να δρομολογήσουν επικοινωνιακές δράσεις σχετικά με την πρόληψη και την αποτροπή της απάτης.

Στο πλαίσιο της υποομάδας για την πρόληψη της απάτης καταρτίστηκαν δύο έγγραφα κατευθυντήριων γραμμών:

«National Anti-fraud Strategy in practice: preparatory phase» (Εθνική στρατηγική καταπολέμησης της απάτης στην πράξη: προπαρασκευαστικό στάδιο), με στόχο τη συνδρομή των κρατών μελών στην κατάρτιση των εθνικών τους στρατηγικών·

«Identifying conflicts of interest in the agricultural sector — A practical guide for funds managers» (Εντοπισμός συγκρούσεων συμφερόντων στον αγροτικό τομέα — Πρακτικός οδηγός για διαχειριστές κονδυλίων), με στόχο τη συνδρομή των εθνικών αρχών όσον αφορά τη διαχείριση των κονδυλίων της ΕΕ για καλύτερη αντιμετώπιση των περιπτώσεων σύγκρουσης συμφερόντων.

Και τα δύο έγγραφα συντάχθηκαν μέσω συνεργατικής προσέγγισης με τους εμπειρογνώμονες των κρατών μελών, υπό τον συντονισμό της OLAF.

Στη συνεδρίαση του Οκτωβρίου 2015, η υποομάδα AFCOS αντάλλαξε, επίσης, εμπειρίες και βέλτιστες πρακτικές όσον αφορά τις δράσεις καταπολέμησης της απάτης.

Επιπλέον, η ομάδα δικτύου υπαλλήλων αρμόδιων για τη διαβίβαση πληροφοριών καταπολέμησης της απάτης (OAFCN) δρομολόγησε επικοινωνιακές δράσεις για την πρόληψη και την αποτροπή της απάτης, διοργανώνοντας σεμινάριο με τίτλο «How best to communicate to deter fraud» (Τρόποι βέλτιστης επικοινωνίας με στόχο την αποτροπή της απάτης).

4.2.Μέτρα που λαμβάνονται από τα κράτη μέλη για την καταπολέμηση της απάτης και άλλων παράνομων δραστηριοτήτων που θίγουν τα οικονομικά συμφέροντα της ΕΕ

Τα κράτη μέλη ανέφεραν ότι έλαβαν μεγάλο αριθμό μέτρων το 2015 για την προστασία των οικονομικών συμφερόντων της ΕΕ και την καταπολέμηση της απάτης, σε συνέχεια της έγκρισης του μεγαλύτερου μέρους της νομοθεσίας της Ένωσης για τη νέα περίοδο προγραμματισμού 2014-2020.

Τα κράτη μέλη έλαβαν μέτρα που καλύπτουν ολόκληρο τον κύκλο καταπολέμησης της απάτης. Τα μέτρα αφορούσαν κυρίως τον τομέα των δημόσιων συμβάσεων, ενώ τα υπόλοιπα αφορούσαν στη σύγκρουση συμφερόντων, το οικονομικό έγκλημα, τη διαφθορά, τις AFCOS και τον ορισμό της απάτης και των καταγγελτών.

Το 2015, τα κράτη μέλη επικεντρώθηκαν στη θέσπιση μέτρων για την ενίσχυση της εθνικής συνεργασίας στην καταπολέμηση της απάτης. Επιπλέον, η Βουλγαρία, το Λουξεμβούργο και η Ουγγαρία διοργάνωσαν κατάρτιση για αξιωματούχους με στόχο τη βελτίωση των δεξιοτήτων τους στην καταπολέμηση της απάτης, ενώ η Εσθονία και η Μάλτα επικεντρώθηκαν στην ενίσχυση της ευαισθητοποίησης σχετικά με την απάτη. Ειδικότερα, η Εσθονία διοργάνωσε κατάρτιση για την ευαισθητοποίηση σε θέματα διαφθοράς, ενώ οι AFCOS της Μάλτας έλαβαν, σε συνεργασία με το Υπουργείο Παιδείας και Απασχόλησης, μέτρα ενίσχυσης της ευαισθητοποίησης σε θέματα καταπολέμησης της απάτης και της διαφθοράς για τους μαθητές των σχολείων της Μάλτας.

Επιπλέον, τρία κράτη μέλη έλαβαν μέτρα για ενίσχυση της συνεργασίας τους με άλλα κράτη μέλη και τρίτες χώρες. Ειδικότερα:

Η Βουλγαρία ανέφερε ότι διοργανώθηκαν τρία διεθνή σεμινάρια με τη συμμετοχή 160 αντιπροσώπων από τις φορολογικές και τελωνειακές αρχές της Βουλγαρίας, της Ελλάδας και της Ρουμανίας μαζί με την OLAF και τις AFCOS, με στόχο την ανταλλαγή εμπειριών και τον σχολιασμό μελετών περιστατικών σχετικά με την καταπολέμηση της διαφθοράς. Επιπλέον, έχουν ληφθεί μέτρα για τη βελτίωση της αλληλεπίδρασης μεταξύ των διοικήσεων από τα κράτη μέλη της περιοχής των Βαλκανίων·

η Δημοκρατία της Τσεχίας ενέκρινε την κοινή δήλωση των τελωνειακών διοικήσεων της ομάδας Visegrad (V4) όσον αφορά την κατάρτιση προφίλ κινδύνου για τα είδη κλωστοϋφαντουργίας και υπόδησης από χώρες της Ασίας·

Η Γαλλία επικύρωσε το πρωτόκολλο για την «εξάλειψη του παράνομου εμπορίου προϊόντων καπνού».

Επιπλέον, επτά κράτη μέλη θέσπισαν μέτρα πρόληψης της απάτης ή διαδικασίες σχετικά με τη διαχείριση των κονδυλίων της ΕΕ. Από τα επτά αυτά κράτη μέλη, δύο επέλεξαν να καταρτίσουν κατευθυντήριες οδηγίες ή διοικητικές διαδικασίες με στόχο τη βελτίωση της διαχείρισης των κονδυλίων. Ειδικότερα:

Η Βουλγαρία κατάρτισε σχέδιο δράσης για τα έτη 2015-2016, με στόχο την εφαρμογή της εθνικής στρατηγικής καταπολέμησης της απάτης·

η Τσεχική Δημοκρατία θέσπισε ένα κυβερνητικό ψήφισμα επί των βασικών κατευθύνσεων για την καταπολέμηση της διαφθοράς σε κυβερνητικό επίπεδο, το οποίο θέτει την κύρια κατεύθυνση της κυβερνητικής δράσης για την καταπολέμηση της διαφθοράς·

η Δανία θέσπισε εθνική πολιτική καταπολέμησης της απάτης για το Ευρωπαϊκό Ταμείο Περιφερειακής Ανάπτυξης (ΕΤΠΑ) και το Ευρωπαϊκό Κοινωνικό Ταμείο (ΕΚΤ). Η πολιτική αναρτήθηκε το 2015 στον δικτυακό τόπο της δανικής Αρχής Επιχειρηματικότητας με στόχο την εδραίωση μιας κουλτούρας που δεν ευνοεί την απάτη, αλλά προωθεί την πρόληψη και αποτροπή της απάτης·